《庚戌秋纪事三首》
明代·吴国伦

天威赫赫震离宫，极目郊关万室空。
整旅未申司马法，捷书频请贰师功。
玉门关险无传檄，武库兵陈已挂弓。
自是汉家饶王气，诸陵依旧朔云中。

作者简介：（1524—1593）明湖广兴国人，字明卿，号川楼、南岳山人。嘉靖二十九年进士。由中书舍人擢兵科给事中。以赠杨继盛丧礼忤严嵩，谪南康推官，调归德，旋弃官去。嵩败，再起，官至河南左参政，大计罢归。才气横放，好客轻财，工诗，与李攀龙等号“后七子”。归田后声名更盛。有《甔甀洞稿》。